
ХьэрычэтыщIэхэр даIыгъ
Къэрэшей-Шэрджэс. Республикэм и ЦIыхубэ Зэхуэсым и депутатхэм къащта законым зэрыщыубзыхуамкIэ, хьэрычэтыщIэхэм я хуитыныгъэхэр хъумэнымкIэ уполномоченнэм щIыналъэм лэжьэн щыщIидзэнущ.
А къулыкъур зезыхьэнур Къэрэшей-Шэрджэсым и Iэтащхьэм илъэситху пIалъэм тещIыхьауэ къыхех.
Мелуани 6,5-рэ
Адыгей. Республикэм и властхэм илъэсищым тещIыхьа «ЩIэблэ нэхъыжь» программэм тету, зи ныбжь хэкIуэтахэм хузэфIах социальнэ Iуэхутхьэбзэхэм 2014 — 2016 гъэхэм зрагъэубгъуну я мурадщ.
Программэм къыщыгъэлъэгъуащ зи ныбжь хэкIуэтахэм я гъащIэр тэмэму зыубзыху, я зэманыр нэгузыжьу, щIэщыгъуэу ягъэкIуэным хуэщIа социальнэ Iуэхутхьэбзэхэр. Абы ипкъ иткIэ апхуэдэ цIыхухэм Iуэхутхьэбзэхэр яхуэзыщIэну гупхэм папщIэ автотранспорт къащэхунущ, зи ныбжь хэкIуэтахэм ядэIэпыкъуну волонтер бригадэхэр къызэрагъэпэщынущ.
А Iуэхугъуэхэм илъэсищым къриубыдэу республикэ бюджетым сом мелуани 6,5-рэ яхухихынущ. программэм къыщыгъэлъэгъуа Iуэхугъуэхэр зэфIэхыным илъэс къэс сом мелуани 2-м щIигъу хуиутIыпщынущ.
УЭРДОКЪУЭ Женя.
